text: Rødbyhavn Kirke
  
  publiceret: 2023-08-15 14:49:05+02:00
  Rødbyhavn Kirke er en sognekirke, der ligger ud til Havnevej i Rødbyhavns nordlige del.
  Kirkegården er anlagt vest for kirken ud mod markerne. Den er udlagt efter en aksial komposition parallel til den nord-østgående Havnevej. Hovedindgangen er fra øst mod kirken.
  Kirken er en moderne langhuskirke, da den har et langt kirkerum, hvor skib og kor går i et. Den er fra 1966 og står i blank mur med synlige røde teglsten og store, ubrudte tagflader med røde tegl. Kirken har menighedslokalet bygget til den nordøstlige langmur.
  Danske kirker ligger normalt stik øst-vest, men i Rødbyhavn Kirke afviger orienteringen en del mod syd, så den har en syd-østvendt gavl mod Havnevej.
  Den prunkløse bygning har på den sydlige langmur fire støttepiller. Imellem de østligste er store vinduespartier. Kirkens gavle er uden vinduer, og de er domineret af markante højblændinger, dvs. dekorative murnicher, som efterligner middelalderlige, gotiske taggavle. 
  I kirkens nordvestlige hjørne træder klokketårnet ud fra gavlen. Tårnet har murede kors øverst på murene under dets taggavle mod nordøst og sydvest.
  Kirkens hovedindgang er i den nordvestlige gavl.
  I det indre bærer kirken præg af det blanke, gule murværk og de store pladebeklædte loftsflader. Over kirkens nordvestlige indgangsparti er et orgelpulpitur, dvs. et ophøjet galleri. Kirken har intet egentligt kor, men mod sydøst antydes en opdeling af rummet ved et enkelt trin, hvorved.
  Kirkens inventar domineres af det minimalistiske alterkrucifiks. Det er lavet til kirken af Erik Bischoff i 1966.
  Alteret, prædikestolen og døbefonten er alle udført af Svend Hegelund i 1966.